Ingen ansatte i Københavns Politi ser ud til at blive straffet for at have ført Folketinget bag lyset i forbindelse med Tibet-sagen.

Den Uafhængige Politiklagemyndighed (DUP) er næsten færdig med sin efterforskning af sagen.

Og status er, at ingen er blevet sigtet for at have misbrugt deres stilling eller for pligtforsømmelse.

- Vi har ikke fundet grundlag for at rejse sigtelse for embedsmisbrug, siger direktør i DUP Kirsten Dyrman.

Forkerte oplysninger til Justitsministeriet

Det var politidirektøren i Københavns Politi, Thorkild Fogde, der i september sidste år fik mistanke om lovovertrædelser.

Han havde opdaget, at politiet flere gange havde givet urigtige oplysninger til Justitsministeriet, der besvarede spørgsmål fra folketingsmedlemmer om politiets håndtering af kinesiske statsbesøg.

Læs også : Betjente ville ikke tage flag fra demonstranter

Igen og igen havde Folketinget fået at vide, at betjente ikke havde fået ordre om at fjerne tibetanske flag fra demonstranter. Men det var i strid med sandheden.